b'\n_START_ARTICLE_\nVepri\xc5\xb3 dvaras\n_START_SECTION_\nIstorija\n_START_PARAGRAPH_\nDvaro pirmtake laikytina ant Vepri\xc5\xb3 piliakalnio stov\xc4\x97jusi medin\xc4\x97 lietuvi\xc5\xb3 pilis, kuri\xc4\x85 1384 m., tarpusavio kov\xc5\xb3 d\xc4\x97l vald\xc5\xbeios Lietuvos Did\xc5\xbeiojoje Kunigaik\xc5\xa1tyst\xc4\x97je metu, u\xc5\xbe\xc4\x97m\xc4\x97 Vytautas, padedamas Kry\xc5\xbeiuo\xc4\x8di\xc5\xb3 ordino. Piliai praradus savo gynybin\xc4\x99 reik\xc5\xa1m\xc4\x99, \xc5\xa1alia i\xc5\xa1kilo dvaro pastatai. _NEWLINE_Per \xc5\xa0ved\xc5\xb3 tvan\xc4\x85, 1656 m. rugpj\xc5\xab\xc4\x8dio 12 d. pro Vepri\xc5\xb3 dvar\xc4\x85 K\xc4\x97daini\xc5\xb3 link nuo rus\xc5\xb3 ir kazok\xc5\xb3 kariuomen\xc4\x97s trauk\xc4\x97si Jonu\xc5\xa1o Radvilos daliniai. Ant piliakalnio buv\xc4\x99 XVII a. \xc5\xa0emet\xc5\xb3 pastatyti renesansiniai dvaro r\xc5\xabmai buvo nuniokoti \xc5\xa1ved\xc5\xb3 per \xc5\xa0iaur\xc4\x97s kar\xc4\x85, 1704 m., tod\xc4\x97l dvaro centras perkeltas \xc4\xaf dabartin\xc4\x99 viet\xc4\x85 e\xc5\xbeero terasoje, 250 m \xc4\xaf pietvakarius. XIX a. prad\xc5\xbeioje pastatytas klasicistinis vieno auk\xc5\xa1to r\xc5\xabm\xc5\xb3 pastatas, prie kurio vakarin\xc4\x97s pus\xc4\x97s XIX a. pabaigoje pristatytas dviauk\xc5\xa1tis klasicistinis, sta\xc4\x8diakampio formos priestatas, papuo\xc5\xa1tas keturi\xc5\xb3 kolon\xc5\xb3 portiku. _NEWLINE_Pirmieji \xc5\xbeinomi Vepri\xc5\xb3 dvaro valdytojai buvo lietuvi\xc5\xb3 didikai K\xc4\x99sgailos, vald\xc4\x99 pirmojo dvaro pamin\xc4\x97jimo metu, 1542 m., i\xc5\xa1 kuri\xc5\xb3 jis pateko \xc4\xaf Minsko vaivados Marcijono Bogdano Oginskio rankas._NEWLINE_\xc5\xa0emetoms Vepriai atiteko kaip kraitis, kai Merkelio Stanislovai\xc4\x8dio \xc5\xa0emetos ir El\xc5\xbebietos Hlebovi\xc4\x8di\xc5\xabt\xc4\x97s s\xc5\xabnus Vilkmerg\xc4\x97s pakamaris Merkelis \xc5\xa0emeta (1550-?) ved\xc4\x97 Marcijono Oginskio vyriausi\xc4\x85j\xc4\x85 dukter\xc4\xaf Barbor\xc4\x85 Oginskait\xc4\x99 (c. 1595-c. 1651), kuri Vepri\xc5\xb3 ba\xc5\xbeny\xc4\x8diai apie 1647 m. padovanojo inventori\xc5\xb3. \xc5\xa0emetos ant piliakalnio kalvos pasistatydino i\xc5\xa1taigingus renesansinius r\xc5\xabmus. Yra \xc5\xbeinoma, kad Barbora Oginskait\xc4\x97 \xc5\xa0emetien\xc4\x97 1651 m. sudarytu testamentu Vepri\xc5\xb3 dvar\xc4\x85 u\xc5\xbera\xc5\xa1\xc4\x97 savo broliui Minsko vaivadai ir Trak\xc5\xb3 ka\xc5\xa1telionui Aleksandrui Oginskiui ta\xc4\x8diau jis neilgai j\xc4\x85 tepergyveno._NEWLINE_Dvaras krai\xc4\x8dio keliu per\xc4\x97jo Naugarduko vaivadai Steponui Tyzenhauzui (1630-1708), 1660 m. vedusiam Merkelio ir Barboros s\xc5\xabnaus Slanimo pakamario Gabrieliaus \xc5\xa0emetos (1610-1649) dukter\xc4\xaf Barbor\xc4\x85 \xc5\xa0emetait\xc4\x99 Tyzenhauzien\xc4\x99 (1645-?). J\xc5\xb3 s\xc5\xabnaus Jono Stepono Tyzenhauzo s\xc5\xabnus, Kupi\xc5\xa1kio ir Vilkmerg\xc4\x97s seni\xc5\xabnas Benediktas Tyzenhauzas (1693-?) kar\xc5\xb3 nuniokot\xc4\x85 dvar\xc4\x85 paliko savo s\xc5\xabnui Mykolui. Po Podol\xc4\x97s seni\xc5\xabno Mykolo Tyzenhauzo (1725-1767) mirties dvaras atiteko jo na\xc5\xa1lei Livonijos bajorei Barbarai von Syberg Tyzenhauzienei  (c. 1735-1811), kuri apie 1768 m. antr\xc4\x85 kart\xc4\x85 i\xc5\xa1tek\xc4\x97jo u\xc5\xbe Vitebsko vaivados Mykolo Kosakovskio (1733-1798). Brolio vaik\xc5\xb3 glob\xc4\x85, tuo pa\xc4\x8diu ir dvar\xc4\x85, siek\xc4\x97 perimti Lietuvos dvaro pai\xc5\xbedininkis Antanas Tyzenhauzas, u\xc5\xbegin\xc4\x8dij\xc4\x99s brolio testament\xc4\x85. Iki 1779 m., d\xc4\x97l dvaro vyko ar\xc5\xa1\xc5\xabs teisminiai gin\xc4\x8dai tarp jo ir Mykolo Kosakovskio. Galiausiai 1808 m. Mykolo s\xc5\xabnus, Roki\xc5\xa1kio dvaro statytojas Ignotas Tyzenhauzas (1760\xe2\x80\x931822) pardav\xc4\x97 dvar\xc4\x85 Barboros ir jos antrojo vyro s\xc5\xabnui, ATR kariuomen\xc4\x97s pulkininkui, Targovicos konfederatui, buvusiam Lietuvos did\xc5\xbeiajam med\xc5\xbeiokliui Juozapui Dominykui Kosakovskiui (J\xc3\xb3zef Dominik Kossakowski). 1831 m. sukilimo metu jam priklausan\xc4\x8diame dvare su 300 sukil\xc4\x97li\xc5\xb3 kariuomene buvo apsistojusi Emilija Pliateryt\xc4\x97._NEWLINE__NEWLINE_Dar\xc4\x85, kurio \xc5\xbeem\xc4\x97s tuo metu u\xc5\xbe\xc4\x97m\xc4\x97 apie 2700 ha, kaip savo \xc5\xa1eimos rezidencij\xc4\x85 per\xc4\x97m\xc4\x97 Juozapo Kosakovskio jauniausia dukt\xc4\x97 Pelagija (1797-1881), 1833 m. antr\xc4\x85 kart\xc4\x85 i\xc5\xa1tek\xc4\x97jusi u\xc5\xbe \xc5\xa1kot\xc5\xb3 kilm\xc4\x97s buvusio Indijos j\xc5\xabr\xc5\xb3 laivyno tarnautojo, Meathie ir Kincaldrum\'o (Anguse) eskvairo Aleksandro Bower Saint Clair (1800-1880) (vietini\xc5\xb3 vadintu S\xc3\xa1nkleru); \xc4\x8dia susilauk\xc4\x97 s\xc5\xabn\xc5\xb3 b\xc5\xabsimo Brit\xc5\xb3 Imperijos generalinio konsulo Jasuose (Rumunija) Aleksandro (1834-1880), b\xc5\xabsimo sukilimo prie\xc5\xa1 Rusijos vald\xc5\xbei\xc4\x85 Bulgarijoje organizatoriaus Stanislovo (1835-1887) ir Roberto Felikso (1839-1897) bei jaun\xc5\xb3 mirusi\xc5\xb3 Jok\xc5\xabbo ir Olgos. Sutuoktiniai buv\xc4\x99 dailininkai m\xc4\x97g\xc4\x97jai, savo tapytais darbais puo\xc5\xa1dav\xc4\x99 Vepri\xc5\xb3 dvaro r\xc5\xabm\xc5\xb3 interjer\xc4\x85, o Aleksandras dar tur\xc4\x97jo ir puik\xc5\xb3 bals\xc4\x85. Tuo metu Vepri\xc5\xb3 dvaras ir parkas buvo atnaujinti; architekt\xc5\xabrinis ansamblis i\xc5\xa1 esm\xc4\x97s susiformavo._NEWLINE_I\xc5\xa1 Saint Clair\'\xc5\xb3 1855 m. dvar\xc4\x85 nusipirko dailinink\xc4\x97s m\xc4\x97g\xc4\x97jos Onos R\xc3\xb6meryt\xc4\x97s (Anna R\xc3\xb6mer\xc3\xb3wna-Podbereska, 1805-1890) ir Ksavero Podbereskio (Ksawery Drucki-Podbereski, 1806-1899) \xc5\xa1eima, persik\xc4\x97lusi gyventi i\xc5\xa1 Musnink\xc5\xb3, o apie 1883 m., po gaisro, j\xc4\xaf \xc4\xafsigijo grafas Adomas Alfredas Pliateris, ta\xc4\x8diau pats \xc4\x8dia negyveno. Jo s\xc5\xabnus Marijonas Vandalinas Pliateris (Marian Stefan Wandalin Plater) vald\xc4\x97 dvar\xc4\x85 nuo t\xc4\x97vo mirties (1909 m.) iki 1923 met\xc5\xb3. Jo valdymo laiku pastatyti ar rekonstruoti dauguma dvarui priklausiusi\xc5\xb3 statini\xc5\xb3 miestelyje. XIX a. dvare, prie Rie\xc5\xa1\xc4\x97s upelio, yra veikusi popieriaus dirbtuv\xc4\x97. Marijonas Pliateris 1910 m. \xc4\xaf Vepri\xc5\xb3 dvar\xc4\x85 i\xc5\xa1 \xc5\xa0v\xc4\x97k\xc5\xa1nos perk\xc4\x97l\xc4\x97 Jurgio Pliaterio bibliotek\xc4\x85, kurioje tarp 2500 tom\xc5\xb3 knyg\xc5\xb3 1919 m. buvo aptiktas pirmojo Simono Daukanto istorinio veikalo \xe2\x80\x9eDarbai sen\xc5\xb3j\xc5\xb3 lietuvi\xc5\xb3 ir \xc5\xbeemai\xc4\x8di\xc5\xb3\xe2\x80\x9c rankra\xc5\xa1tis. Prie \xc5\xa1i\xc5\xb3 dokument\xc5\xb3 prisid\xc4\x97jo dvare jau buv\xc4\x99 Tyzenhauz\xc5\xb3 ir \xc5\xa0emet\xc5\xb3 archyvai._NEWLINE_1924 m. valstyb\xc4\x97s nusavinto dvaro baz\xc4\x97je \xc4\xafkurta \xc5\xbeemesnioji \xc5\xbeem\xc4\x97s \xc5\xabkio mokykla, rengusi apylinki\xc5\xb3 \xc5\xabkininkus. Dviauk\xc5\xa1\xc4\x8diame r\xc5\xabm\xc5\xb3 korpuse \xc4\xafkurtos auditorijos, akt\xc5\xb3 sal\xc4\x97, direktoriaus kabinetas ir ra\xc5\xa1tin\xc4\x97. 1939 m. ilgame\xc4\x8dio mokyklos direktoriaus Vlado Pa\xc5\xa1tuko iniciatyva pastatyta iki \xc5\xa1iol i\xc5\xa1likusi mokyklos pirtis - vienintelis tarpukario laikotarpio pastatas dvarviet\xc4\x97je. Tarpukariu mokykla klest\xc4\x97jo. Direktoriaus ir jo \xc5\xbemonos Leokadijos Sirutyt\xc4\x97s-Pa\xc5\xa1tukien\xc4\x97s giminyst\xc4\x97s ir pa\xc5\xbein\xc4\x8di\xc5\xb3 d\xc4\x97ka Vepri\xc5\xb3 dvaras tarpukariu sulaukdavo i\xc5\xa1kili\xc5\xb3 to meto visuomen\xc4\x97s veik\xc4\x97j\xc5\xb3 apsilankym\xc5\xb3. \xc4\x8cia ne kart\xc4\x85 vie\xc5\xa1\xc4\x97jo Tadas Ivanauskas ir Pranas Ma\xc5\xbeylis su \xc5\xa1eimomis. Pa\xc5\xbevejoti e\xc5\xbeere nuosavu Ford V-8 automobiliu u\xc5\xbesukdavo Kipras Petrauskas, apsilankydavo ir jau buv\xc4\x99s Respublikos Prezidentas Aleksandras Stulginskis bei b\xc5\xabsimas okupuotos Lietuvos vadovas Justas Paleckis. _NEWLINE_1940 m. okupacin\xc4\x97s vald\xc5\xbeios nurodymu mokykla u\xc5\xbedaryta. Vietoje jos tais pat metais \xc4\xafkurta mechanizacijos mokykla, v\xc4\x97liau reorganizuota \xc4\xaf \xc5\xbeem\xc4\x97s \xc5\xabkio technikum\xc4\x85. Apie 1960 m. nugriautas senasis vienaauk\xc5\xa1tis dvaro r\xc5\xabm\xc5\xb3 pastatas, su vakariniu priestatu jung\xc4\x99s tarpukariu buvus\xc4\xaf mokytoj\xc5\xb3 gyvenam\xc4\x85j\xc4\xaf nam\xc4\x85, parke atsirado naujas medinis gyvenamasis pastatas. Soviet\xc5\xb3 okupacijos metais buvusiame dvaro parke pastatyti mokomieji korpusai, bendrabu\xc4\x8diai ir sporto sal\xc4\x97. Nuo 2004 iki 2007 m. Vepri\xc5\xb3 dvaro teritorijoje veik\xc4\x97 Ukmerg\xc4\x97s technologij\xc5\xb3 ir verslo mokyklos Vepri\xc5\xb3 profesinio mokymo skyrius. \xc5\xa0iuo metu buvusios mokyklos pastatai nebenaudojami.\n_START_SECTION_\nArchitekt\xc5\xabra\n_START_PARAGRAPH_\n\xc5\xa0iuo metu dvaro pastat\xc5\xb3 ansambl\xc4\xaf sudaro keletas XIX a. - XX a. prad\xc5\xbeios rezidencini\xc5\xb3 ir \xc5\xabkini\xc5\xb3 statini\xc5\xb3, su nedideliais pakeitimais i\xc5\xa1likusi\xc5\xb3 iki \xc5\xa1i\xc5\xb3 dien\xc5\xb3. Daugelis j\xc5\xb3 \xc5\xa1iuo metu yra gyvenamieji namai. Ansambl\xc4\xaf sudaro dviauk\xc5\xa1t\xc4\x97 m\xc5\xabrin\xc4\x97 spirito varykla (bravoras), dabar \xc5\xbeinoma kaip "baltasis namas" (pastatyta 1901 m.), medinis ir m\xc5\xabrinis kumetynai bei vadinamasis \xe2\x80\x9ekolon\xc5\xb3 pastatas\xe2\x80\x9c \xe2\x80\x93 dvaro r\xc5\xabmai. I\xc5\xa1lik\xc4\x99 dvaro r\xc5\xabmai yra i\xc5\xa1 raudon\xc5\xb3 plyt\xc5\xb3 statytas baltai tinkuotas sant\xc5\xabri\xc5\xb3 klasicistini\xc5\xb3 form\xc5\xb3 sta\xc4\x8diakampio formos dviauk\xc5\xa1tis pastatas, papuo\xc5\xa1tas keturi\xc5\xb3 kolon\xc5\xb3 portiku su ornamentuotu frontonu. Kolonos yra stilizuoto korintinio orderio kapiteliais. Labiausiai tik\xc4\x97tina, kad iki \xc5\xa1iol i\xc5\xa1lik\xc4\x99 dvaro r\xc5\xabmai statyti XIX a. - XX a. sand\xc5\xabroje Adomo Pliaterio kaip sen\xc5\xb3j\xc5\xb3 r\xc5\xabm\xc5\xb3 priestatas. Nors d\xc4\x97l stilistinio artumo XIX a. vidurio Lietuvos v\xc4\x97lyvojo klasicizmo architekt\xc5\xabrai yra nuomoni\xc5\xb3, kad jie gal\xc4\x97jo b\xc5\xabti pastatyti dar iki 1860 m, seniausiose i\xc5\xa1likusiose XIX a. pabaigoje darytose dvaro fotografijose \xc5\xa1io priestato dar nematyti._NEWLINE_\xc5\xa0iuo metu dvaro r\xc5\xabmai priklauso privatiems asmenims, rengiamas j\xc5\xb3 restauravimo ir pritaikymo visuomen\xc4\x97s poreikiams projektas. Ant Vepri\xc5\xb3 e\xc5\xbeero kranto ties Rie\xc5\xa1\xc4\x97s upelio i\xc5\xa1takomis stov\xc4\x97j\xc4\x99s triauk\xc5\xa1tis Pliateri\xc5\xb3 vandens mal\xc5\xabnas ir medinis tiltas nugriauti 7 de\xc5\xa1imtmetyje.'